สินมั่นคง ประกันภัย ยังเพิ่มทุน จากกรณีโควิดไม่ได้
สินมั่นคง ประกันภัย ยังเพิ่มทุน จากกรณีโควิดไม่ได้
29 ม.ค. 2565

สินมั่นคง ประกันภัย ยังเพิ่มทุน จากกรณีโควิดไม่ได้ /โดย ลงทุนแมน
ช่วงที่ผ่านมา มีข่าวเรื่องอาคเนย์ประกันภัยขอเลิกกิจการ
มาคราวนี้มีข่าวอัปเดตจาก สินมั่นคงประกันภัย
โดยเมื่อวันที่ 25 ม.ค. ที่ผ่านมา สินมั่นคงได้มีจดหมายแจ้งต่อตลาดหลักทรัพย์ว่า
การเจรจาในเรื่องเพิ่มทุนยังไม่ลงตัว และมีแนวโน้มที่จะล่าช้าออกไป ทำให้ต้องเลื่อนการแจ้งข้อมูลรายชื่อผู้ลงทุนออกไปเป็นภายในวันที่ 25 ก.พ. 65
ส่วนการประชุมวิสามัญผู้ถือหุ้นก็ให้เลื่อนออกไปหนึ่งเดือนเป็นวันที่ 17 มี.ค. 65
โดยก่อนหน้านี้สินมั่นคงได้แจ้งต่อตลาดว่ากำลังพิจารณาข้อเสนอของนักลงทุนในการเพิ่มทุน โดยจะขายหุ้นเพิ่มทุนไม่เกิน 24.8% ของบริษัท และเป็นราคาไม่ต่ำกว่า 21.52 บาทต่อหุ้น เพื่อจะได้เงินไม่ต่ำกว่า 1,420 ล้านบาท
อย่างไรก็ตาม หลังจากที่สินมั่นคงแจ้งตลาดว่า การเปิดเผยรายละเอียดการเพิ่มทุนจะล่าช้าออกไป ราคาหุ้นของสินมั่นคงได้ลดลงมา จนเหลือ 19.5 บาทต่อหุ้น ซึ่งน้อยกว่าราคาที่สินมั่นคงจะเสนอขายหุ้นเพิ่มทุนถึง 10%
ถ้าเราจำกันได้ สินมั่นคงประกันภัย เป็นบริษัทประกันภัยรายแรก ที่ประกาศยกเลิกกรมธรรม์ประกันโควิด เจอ จ่าย จบ แต่โดนกระแสต่อต้านหนัก และ คปภ.มาสั่งเบรกไว้ สินมั่นคงก็เลยต้องกลับลำ บอกว่าไม่ยกเลิกในเวลาต่อมา
ซึ่งคนที่เจ็บจนอยากยกเลิก ก็ไม่ได้มีแค่สินมั่นคงประกันภัยรายเดียว แต่มีอีกหลายบริษัท เช่น อาคเนย์ประกันภัยที่ยกเลิกไม่ได้ เลยตัดสินใจประกาศเลิกกิจการในช่วงสัปดาห์ที่ผ่านมา
นอกจากนี้ก็มีบางบริษัทได้ถูกเพิกถอนใบอนุญาตประกอบธุรกิจประกันวินาศภัยไปแล้วเพราะผลกระทบจากโควิด คือ เดอะ วัน ประกันภัย (สินทรัพย์ประกันภัย เดิม) และ เอเชียประกันภัย
เรียกได้ว่า บริษัทประกันภัย “เจ็บหนัก” กันหลายบริษัทเลยทีเดียว
สำหรับในไตรมาส 3 ปี 2564 สินมั่นคงประกันภัยได้รายงานต่อตลาดหลักทรัพย์ ว่าบริษัทมีผลขาดทุน 3,662 ล้านบาท โดยตัวเลขที่น่าตกใจคือ ในไตรมาสเดียว บริษัทต้องจ่ายค่าสินไหมทดแทนกว่า 6,816 ล้านบาท หรือเพิ่มขึ้น 340% เมื่อเทียบกับปีก่อนหน้า
ซึ่งแค่เฉพาะค่าสินไหมทดแทนเกี่ยวกับโควิด 19 ก็มากถึง 6,003 ล้านบาท
ทั้งหมดนี้ก็สอดคล้องกับที่อาคเนย์ประกันภัยบอกว่าผู้ถือหุ้นในเครือได้จ่ายเงินสนับสนุนอาคเนย์ประกันภัยไปแล้ว 9,900 ล้านบาท ถ้าให้ประมาณการ ยอดเคลมโควิดทั้งหมดในระบบ น่าจะเป็นหลักหลายหมื่นล้านบาทเลยทีเดียว
สิ่งที่น่าสนใจคือ
อาคเนย์ประกันภัย บริษัทดำเนินธุรกิจมา 76 ปี
สินมั่นคง ดำเนินธุรกิจมา 70 ปี
ทั้งสองบริษัทผ่านร้อนผ่านหนาว ผ่านวิกฤติเศรษฐกิจในยุคต่าง ๆ และภัยธรรมชาติน้ำท่วมใหญ่มาหลายครั้ง
แต่พอมาเจอวิกฤติโควิด 19 ไตรมาสเดียว ก็เรียกได้ว่าหนักกว่าวิกฤติครั้งไหน ๆ จนทำกำไรสะสมลดลงอย่างรวดเร็ว
อาคเนย์ประกันภัย ถ้าผู้ถือหุ้นใหญ่ไม่เอาบริษัทในเครือมาเติมเงินให้ ก็น่าจะทำให้กำไรสะสมที่ทำมาหายหมด
ส่วนสินมั่นคงประกันภัย เมื่อสิ้นปี 2563 บริษัทมีกำไรสะสมที่ 5,922 ล้านบาท
ล่าสุด ไตรมาส 3 ปี 2564 บริษัทมีกำไรสะสมเหลือแค่ 1,636 ล้านบาท นั่นจึงเป็นสาเหตุที่ทำให้สินมั่นคงต้องรีบประกาศเพิ่มทุนเพื่อเอาเงินมาเติมเช่นกัน
ก็ต้องติดตามกันต่อไปว่าการเพิ่มทุนของสินมั่นคงนั้นที่ล่าช้าออกไปจะเป็นอย่างไร และถึงเพิ่มทุนสำเร็จ การได้เงินมา 1,420 ล้านบาทจะเพียงพอต่อภาระค่าสินไหมจากโควิด 19 ที่ยังมีมาเรื่อย ๆ หรือไม่
สำหรับผู้ที่ทำกรมธรรม์กับสินมั่นคงเอง ไม่ว่าจะเป็นประกันโควิด หรือประกันด้านอื่น ๆ ก็คงติดตามอย่างใกล้ชิดว่า ฐานะการเงินของสินมั่นคง จะมั่นคง สมชื่อ หรือไม่.. อีกไม่กี่เดือน คงรู้กัน
Reference
-
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud -